Deg uḥric wis sin newwi-d awal ɣef kra n temsal yerzan tudert n tmedyazt Tiziri, segmi tella d tameẓyant almi meqqret, d umecwar-is udyiz, am wakken i d-newwi awal daɣen ɣef temnaḍt-is. Di tneqqiṭ tis tlata awal-nneɣ yezzi-d ɣef snat tewsatin d timaynutin i d-yeddan deg wammud n yisefra n tmedyazt ( Izli akked Lfal). Akken i aɣ-d-tenna Lfal d tawsit tamaynut i d-tewwi di tsekla taqbaylit, ahat d nettat i tt-id-yesnulfan, tewwi-tt-id seg taɛrabt seg tewsit iwumi qqaren (Lbuqalat), tura ara txeddem fell-as ad t-id-tessuffeɣ d adlis.